Κανονισμός (ΕΚ) αριθ. 1460/2003 της Επιτροπής

της 18ης Αυγούστου 2003

για καθορισμό, για τις περιόδους εμπορίας 2003/2004, 2004/2005 και 2005/2006, των λεπτομερειών εφαρμογής του κανονισμού (ΕΚ) αριθ. 1260/2001 του Συμβουλίου όσον αφορά τις μέγιστες καθ' υπόθεση ανάγκες της βιομηχανίας ραφιναρίσματος σε ακατέργαστη ζάχαρη

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση των αγορών στον τομέα της ζάχαρης(1), όπως τροποποιήθηκε από τον κανονισμό (ΕΚ) αριθ. 680/2002 της Επιτροπής(2) και ιδίως το άρθρο 39 παράγραφος 6 και το άρθρο 41 δεύτερο εδάφιο,

Εκτιμώντας τα ακόλουθα:

(1) Το άρθρο 39 του κανονισμού (ΕΚ) αριθ. 1260/2001 προβλέπει διατάξεις σχετικά με τον επαρκή εφοδιασμό των κοινοτικών εργοστασίων ραφιναρίσματος όπως αυτές ορίζονται στο άρθρο 7 παράγραφος 4 τέταρτο εδάφιο του εν λόγω κανονισμού, περιλαμβανόμενων των μέτρων που εφαρμόζονται κατά την υπέρβαση των μέγιστων κατ' εκτίμηση αναγκών της βιομηχανίας ραφιναρίσματος.

(2) Προκειμένου να διασφαλιστεί η τήρηση των διατάξεων που αφορούν τις μέγιστες κατ' εκτίμηση ανάγκες οι οποίες καθορίζονται στο άρθρο 39 παράγραφος 2 του κανονισμού (ΕΚ) αριθ. 1260/2001, είναι αναγκαίο να προβλεφθούν τα μέτρα που παρέχουν τη δυνατότητα λογιστικής παρακολούθησης εκ μέρους των κρατών μελών των σχετικών δεδομένων καθώς και την κοινοποίηση των δεδομένων αυτών στην Επιτροπή.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την εφαρμογή του προστίμου του προβλεπομένου στο άρθρο 39 παράγραφος 4 του κανονισμού (ΕΚ) αριθ. 1260/2001, νοείται ως υπέρβαση των μέγιστων κατ' εκτίμηση αναγκών το σύνολο ποσοτήτων:

α) προτιμησιακής ακατέργαστης ζάχαρης ΑΚΕ-Ινδίας που έχει εισαχθεί κατ' εφαρμογή των διατάξεων του τίτλου II του κανονισμού (ΕΚ) αριθ. 1159/2003 της Επιτροπής(3)·

β) ειδικής προτιμησιακής ζάχαρης που έχει εισαχθεί κατ' εφαρμογή των διατάξεων του τίτλου III του κανονισμού (ΕΚ) αριθ. 1159/2003·

γ) ζάχαρης παραχωρήσεων CXL που έχει εισαχθεί κατ' εφαρμογή των διατάξεων του τίτλου IV του κανονισμού (ΕΚ) αριθ. 1159/2003·

δ) ακατέργαστης ζάχαρης που έχει ληφθεί στα υπερπόντια γαλλικά διαμερίσματα·

ε) ακατέργαστης ζάχαρης δασμολογικών ποσοστώσεων που έχουν ανοιχθεί για τις λιγότερο ανεπτυγμένες χώρες κατ' εφαρμογή των διατάξεων του κανονισμού (ΕΚ) αριθ. 1381/2002 της Επιτροπής(4)·

στ) ανάλογα με την περίπτωση, ακατέργαστης ζάχαρης τεύτλων που αναφέρεται στο άρθρο 38 παράγραφος 5 του κανονισμού (ΕΚ) αριθ. 1260/2001,

οι οποίες έχουν όντως ραφιναριστεί σε ραφιναρίες πέραν των κατ' εκτίμηση αναγκών που έχουν καθοριστεί στο άρθρο 39 παράγραφος 2 του κανονισμού (ΕΚ) αριθ. 1260/2001 ή μετά τη μείωση κατά τις διατάξεις της παραγράφου 5 του εν λόγω άρθρου.

2. Τα κράτη μέλη που αναφέρονται στο άρθρο 39 παράγραφος 2 του κανονισμού (ΕΚ) αριθ. 1260/2001 καταχωρούν λογιστικά πριν την 1η Νοεμβρίου κάθε περιόδου εμπορίας τις ποσότητες ζάχαρης που ραφιναρίστηκαν κατά την προηγούμενη περίοδο εμπορίας από τις ραφιναρίες που αναφέρονται στο άρθρο 7 παράγραφος 4 του κανονισμού (ΕΚ) αριθ. 1260/2001, μετατρέποντας τις ποσότητες ακατέργαστης ζάχαρης που αναφέρονται στην παράγραφο 1 σε ισοδύναμο λευκής ζάχαρης.

Η μετατροπή που αναφέρεται στο πρώτο εδάφιο πραγματοποιείται κατά τη μέθοδο που ορίζεται στο σημείο II.3 του παραρτήματος I του κανονισμού (ΕΚ) αριθ. 1260/2001 και με βάση τον πραγματικό πολωσιμετρικό βαθμό της ακατέργαστης ζάχαρης, ο οποίος έχει επαληθευτεί σε περίπτωση που αυτό είναι αναγκαίο από τις αρμόδιες εθνικές αρχές κατά την πολωσιμετρική μέθοδο και ο οποίος εκφράζεται με έξι δεκαδικά ψηφία.

Άρθρο 2

1. Πριν την 1η Δεκεμβρίου κάθε περιόδου εμπορίας, τα κράτη μέλη που αναφέρονται στο άρθρο 39 παράγραφος 2 του κανονισμού (ΕΚ) αριθ. 1260/2001 ανακοινώνουν στην Επιτροπή:

α) τις ποσότητες ζάχαρης που αναφέρονται στο άρθρο 1 παράγραφος 1 του παρόντος κανονισμού οι οποίες έχουν όντως ραφιναριστεί κατά την προηγούμενη περίοδο εμπορίας, κατά βάρος σε ζάχαρη σε φυσική κατάσταση και εκφρασμένες σε ισοδύναμο λευκής ζάχαρης σύμφωνα με τις διατάξεις της παραγράφου 2 του εν λόγω άρθρου·

β) ανάλογα με την περίπτωση, τις ποσότητες που υπόκεινται στην εφαρμογή του προστίμου του προβλεπόμενου στο άρθρο 39 παράγραφος 4 του κανονισμού (ΕΚ) αριθ. 1260/2001.

2. Οι κοινοποιήσεις που αναφέρονται στην παράγραφο 1 πραγματοποιούνται ηλεκτρονικώς σε έντυπα που έχουν διαβιβαστεί για το σκοπό αυτό από την Επιτροπή προς τα κράτη μέλη.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Αυγούστου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 178 της 30.6.2001, σ. 1.

(2) ΕΕ L 104 της 20.4.2002, σ. 26.

(3) ΕΕ L 162 της 1.7.2003, σ. 25.

(4) ΕΕ L 200 της 30.7.2002, σ. 14.